<classify> SERIKALI imezindua mfumo wa huduma ya uchunguzi binafsi wa ugonjwa wa Kifua Kikuuu TB, matibabu na elimu kuhusu ugonjwa huo kupitia mitandao ya simu za mikononi ijulikanayo kama Tambua TB.Lengo kuu la afua hiyo ni kuongeza kiwango cha uibuaji wa wagonjwa wa TB na kuboresha upatikanaji wa huduma. Kwa kuanzia itatekelezwa kwenye mikoa sita ya Dar es Salaam, Pwani, Kilimanjaro, Arusha, Geita na Mwanza. Namna ya kuingia katika mfumo huo ni pamoja na kupiga namba 15205 ambazo ni bure.Kwa mujibu wa ripoti ya TB ya Shirika la Afya Ulimwenguni WHO mwaka 2017, Tanzania ni miongoni mwa nchi 30 duniani zenye wagonwa wengi wa TB na takwimu za Mpango wa Taifa wa Kudhibiti Kifua Kikuu na Ukoma NTLP za mwaka 2017, wagonjwa 69, 818 wa TB waligunduliwa ambao asilimia 90 walitibiwa na kupona.Hata hivyo, inakadiriwa kuwa wagonjwa wanaofikiwa ni asilimia 44, na kuna wagonjwa 84,000 wenye TB ambao bado wapo kwenye jamii na wanaendelea kuambukiza. Naibu Waziri wa Afya, Maendeleo ya Jamii, Jinsia Wazee na Watoto, Dk F austine Ndugulile alizindua mfumo huo jijini Dar es Salaam jana na kuwaomba wadau wa maendeleo, wanaotekeleza shughuli za kifua kikuu nchini, kusaidia utekelezaji wa afua hiyo.Huduma hiyo imeandaliwa na wizara kwa kushirikiana na Shirika la PATH Tanzania KNCV-Challenge TB na Cardno- MHealth PPP Tanzania, ambapo wamefanikiwa kujumuisha ugonjwa huo kwenye teknolojia ya mtandao kwa kutengeneza mifumo miwili ya huduma ya uchunguzi binafsi wa TB na matibabu pamoja na elimu kuhusu TB.Dk Ndugulile alisema kupitia ujumbe wa uchunguzi binafsi, mtu yeyote anaweza kuingia na kujibu maswali kulingana na dalili za ugonjwa wa TB na baada ya kukamilisha, iwapo mteja ana dalili za TB, mfumo huo utamwelekeza kwenda kwenye kituo cha huduma za afya kilicho karibu naye kwa uchunguzi zaidi na utaendelea kumkumbusha mpaka hapo atakapokubali kuwa amekwishatembelea kituo cha huduma za afya.Alisema kama matokeo yataonesha mteja hana dalili za TB, atashauriwa kujiunga na huduma ya ujumbe mfupi wa simu wenye kutoa elimu ya ugonjwa huo. Kuhusu upande wa huduma ya matibabu ya mgonjwa aliyethibitika kuwa na TB, Naibu Waziri alisema atasajiliwa kwenye mfumo na mtoa huduma wa afya pindi anapoanza matibabu.  <topic>: KITAIFA 